牟贤，字越秀，别号拙庵，浙江台州府黄岩县人，明末官员，进士出身。崇祯七年（1634年），登甲戌科进士，与龚鼎孳、杨玄钖爲一榜三少年，赐归毕姻，当时荣之。授广州司李，俗颇诪张，刑书统于省会，滞狱者不下千人，贤疏其案牍，以慈佐明，囚无不得尽其情，旬日囹圄为空。龙门民叛，逐其长吏，贤单骑诣铁岗三峒，为指陈其善后计，龙民欢然拜服。癸未冬，行取吏部文选主事，值闯贼陷京师，归里不复出。惟赋诗饮酒，开圃种花，优悠三十年，足不至城府，有司欲望见颜色不可得。所着有《拙菴存草》四卷、《年谱》二卷。